Antrenorul Gian Piero Gasperini a descris victoria echipei Atalanta în finala Europa League la fotbal cu Bayer Leverkusen (3-0) drept "un sentiment minunat, o performanţă fantastică", relatează AFP.
"Este un sentiment minunat. Băieţii au fost incredibili, performanţa pe care au realizat-o în seara asta a fost fantastică", a precizat tehnicianul.
"Nu te poţi mulţumi să te aperi într-un astfel de meci. Noi ştiam că Leverkusen este foarte puternică în atac, dar poate nu la fel de puternică când e obligată să se apere. Şi totul a decurs bine de la început. În plus, modul în care am făcut-o contează", a adăugat Gasperini.
"În mod categoric am meritat să câştigăm", a conchis acesta.
''Câştigarea acestui trofeu poate fi considerat a fi unul dintre basmele fotbalului. Nu se rezumă totul la cifre reci. Putem crede şi în echipe cu buget mic'', a mai spus tehnicianul italian, care se află la Atalanta din 2016.
Atalanta a intrat, prin cucerirea trofeului Europa League, într-un grup de cluburi care au câştigat o cupă europeană fără a fi vreodată campioane în ţările lor: Parma, Villarreal, West Ham United, Real Zaragoza.
Italia poate trimtie șase echipe în ediția viitoare a Champions League, dacă Atalanta încheie campioantul pe locul cinci, loc pe care se și află acum. Astfel, Atalanta s-ar califica în Champions League din postura de deținătoare a Europa League, iar locul suplimentar de Champions revenit Italiei pentru următorul sezon ar merge la a șasea clasată, adică la AS Roma.